নবীরা পরীক্ষায় ভরপুর। আল্লাহতায়ালা এই পুত্রসন্তান দিয়ে ইবরাহীম (আ.)কে এক পরীক্ষায় ফেলেন। ইবরাহীম (আ.)-কে স্বপ্নে দেখান যে, পুত্র ইসমাঈল (আ.)-কে কোরবানি করতে হবে। ইবরাহীম (আ.) নবী ছিলেন আর নবীদের স্বপ্ন শুধু স্বপ্নই নয়। ওটা ছিল আল্লাহর বাণী। ইবরাহীম (আ.) পুত্র ইসমাঈল (আ.) চলাফেরার বয়সে উপনীত হলে তাকে তার স্বপ্নের কথা বললেন। ইসমাঈল (আ.) পিতার এ কথায় একটুও ব্যথিত হননি। বরং তিনি বলেন, ‘হে আমার পিতা আপনাকে মহান আল্লাহ যে আদেশ করেছেন সেটা আপনি পালন করুন। ইনশাল্লাহ আপনি আমাকে ধৈর্যশীল পাবেন।’ ইসমাঈল (আ.)-কে শুইয়ে দিয়ে আল্লাহর আদেশ পালনের উদ্দেশ্যে ইবরাহীম (আ.) ছুরি চালিয়ে দিলেন। আল্লাহ মহান। তিনি মানুষের অন্তরের খবর জানেন ও বোঝেন। তিনি মানুষের মন পরীক্ষা করেন। তিনি ইসমাঈলকে ছুরির নিচ থেকে সরিয়ে নিয়ে জান্নাতি একটি দুম্বা ছুরির নিচে শুইয়ে দিয়ে কোরবানির কাজ সম্পন্ন করালেন। সেখান থেকেই কোরবানির শুরু। মুসলিম জাতির পিতা ইবরাহীম (আ.) সর্বপ্রথম কোরবানিকারী।